Ichki ishlar organlari uchun professional kadrlarni tayyorlashning sifat jihatidan yangi tizimi joriy etilganligi munosabati bilan Vazirlar Mahkamasining “O‘zbekiston Respublikasi Ichki ishlar vazirligi Akademiyasining kunduzgi va sirtqi ta’lim shakl

So‘nggi yillarda mamlakatimizda ichki ishlar organlari faoliyatini sifat jihatidan yangi bosqichga ko‘tarish bo‘yicha bir qator chora-tadbirlar amalga oshirildi va bu borada ichki ishlar organlari uchun malakali kadrlarni maqsadli tayyorlash tizimini joriy etishga alohida e’tibor qaratilmoqda.
 Shu bilan birga, O‘zbekiston Respublikasi Ichki ishlar vazirligi Akademiyasiga (keyingi o‘rinlarda — Akademiya) o‘qishga kirish istagida murojaat qilgan nomzodlardan ortiqcha hujjatlar talab etilishi, o‘qishga qabul qilishda ortiqcha bosqichlar mavjudligi fuqarolarning sarsongarchiligiga hamda bir qator e’tirozlarga sabab bo‘lmoqda.
 Akademiyaga o‘qishga kirish uchun talab etiladigan hujjatlarni qisqartirish, qabul jarayoniga zamonaviy innovatsion texnologiyalarni joriy etish, o‘qishga qabul qilish tizimini soddalashtirish maqsadida, shuningdek, O‘zbekiston Respublikasi Prezidentining “Ichki ishlar organlari uchun professional kadrlarni tayyorlashning sifat jihatidan yangi tizimini joriy etish bo‘yicha chora-tadbirlar to‘g‘risida” 2021-yil 15-apreldagi PQ-5076-son qaroriga muvofiq Vazirlar Mahkamasi qaror qiladi:
 1. Vazirlar Mahkamasining “O‘zbekiston Respublikasi Ichki ishlar vazirligi Akademiyasining kunduzgi va sirtqi ta’lim shakllariga nomzodlarni tanlash va o‘qishga qabul qilish tartibi to‘g‘risidagi nizomlarni tasdiqlash haqida” 2017-yil 1-dekabrdagi 958-son qaroriga ilovaga muvofiq quyidagilarni nazarda tutuvchi o‘zgartirish va qo‘shimchalar kiritilsin:
 Akademiya bakalavriatining kunduzgi ta’lim shakliga o‘rta va o‘rta maxsus ma’lumotga ega bo‘lgan fuqarolar (o‘rta maktab va o‘rta maxsus ta’lim muassasalari bitiruvchilari) umumiy kvotaning o‘n foizi bo‘yicha qabul qilinadi; 
 Akademiyaga o‘qishga kirish uchun talab etiladigan hujjatlarni qisqartirish, shuningdek, dastlabki tanlov natijalaridan norozi bo‘lgan nomzodlarga natijalar e’lon qilingan kundan e’tiboran bir ish kuni ichida ichki ishlar organlarining apellatsiya komissiyasiga shikoyat bilan murojaat qilish imkoniyatini yaratish;
 o‘qishga qabul qilishning tanlov jarayonini soddalashtirish, shaffofligi va xolisligini ta’minlash maqsadida uni uzluksiz ravishda videoyozuvga tushirish.
 2. O‘zbekiston Respublikasi Ichki ishlar vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 3. Mazkur qarorning bajarilishini nazorat qilish O‘zbekiston Respublikasi ichki ishlar vaziri P.R. Bobojonov zimmasiga yuklansin.
 1. Nomidagi “Akademiyasining” so‘zi “Akademiyasi bakalavriatining” so‘zlari bilan almashtirilsin.
 2. 1-bandda:
 ikkinchi va uchinchi xatboshilar chiqarib tashlansin;
 to‘rtinchi va beshinchi xatboshilar tegishincha ikkinchi va uchinchi xatboshilar deb hisoblansin;
 ikkinchi xatboshi quyidagi tahrirda bayon etilsin:
 “O‘zbekiston Respublikasi Ichki ishlar vazirligi Akademiyasining (keyingi o‘rinlarda — Akademiya deb ataladi) bakalavriat dasturi bo‘yicha kunduzgi ta’lim shakliga faqat idoraviy akademik litseylar, harbiy akademik litseylar bitiruvchilari, ichki ishlar organlari xodimlari, shuningdek, profilaktika (katta) inspektorlarining jamoat tartibini saqlash bo‘yicha yordamchilari qabul kvotasining 90 foizi bo‘yicha qabul qilinishi”.
 3. 2-bandning ikkinchi va uchinchi xatboshilaridagi “Akademiyasining” so‘zi “Akademiyasi bakalavriatining” so‘zlari bilan almashtirilsin.
 4. 4-banddagi “Akademiyaning” so‘zi “Akademiyasi bakalavriatining” so‘zlari bilan almashtirilsin.
 5. 1-ilovaning matni quyidagi tahrirda bayon etilsin:
 1. Ushbu Nizom O‘zbekiston Respublikasi Ichki ishlar vazirligi Akademiyasi (keyingi o‘rinlarda — Akademiya deb ataladi) bakalavriatining kunduzgi ta’lim shakliga nomzodlarni tanlash va o‘qishga qabul qilish tartibini belgilaydi.
 2. Akademiya bakalavriatining kunduzgi ta’lim shakliga o‘qishga (keyingi o‘rinlarda — Akademiyaga o‘qishga qabul qilish deb ataladi) O‘zbekiston Respublikasi Prezidenti tomonidan tasdiqlanadigan Butlash rejasiga muvofiq qabul qilinadi. Bunda o‘qishga qabul o‘rinlari ta’lim yo‘nalishlari bo‘yicha viloyatlar kesimida O‘zbekiston Respublikasi ichki ishlar vazirining buyrug‘iga asosan taqsimlanadi.
 Huquqbuzarliklar profilaktikasi va jinoyatchilikka qarshi kurashishga munosib hissa qo‘shgan, xizmat yoki ilmiy faoliyatida yuqori natijalarga erishgan ichki ishlar organlari amaldagi xodimlarining farzandlariga Akademiyaga kirish uchun kursantlarni qabul qilishning umumiy sonidan besh foizli kvota ajratiladi.
 Mamlakatning mudofaa qudratini mustahkamlashga salmoqli hissa qo‘shgan, xizmatdagi harbiy va ilmiy faoliyatda ma’lum bir natijalarga erishgan O‘zbekiston Respublikasi Qurolli Kuchlari tarkibiga kiruvchi vazirlik va idoralarning xizmatdagi ofitserlari, kontrakt bo‘yicha xizmat qilayotgan serjantlar va oddiy askarlar tarkibidagi harbiy xizmatchilarning farzandlari uchun Akademiyaga o‘qishga qabul qilish uchun belgilangan umumiy qabul sonidan (ikkinchi va undan keyingi oliy ta’limdan tashqari) besh foizli kvota, O‘zbekiston Respublikasi Milliy gvardiyasining xizmatdagi harbiy xizmatchi va xodimlarining farzandlari uchun ikki foizli kvota ajratiladi. 
 Huquqbuzarliklar profilaktikasi va jinoyatchilikka qarshi kurashishga munosib hissa qo‘shgan profilaktika (katta) inspektorlarining jamoat tartibini saqlash bo‘yicha yordamchilariga Ichki ishlar vazirligi Jamoat xavfsizligi departamenti boshlig‘ining tavsiyasiga asosan Akademiyaga kvota asosida o‘qishga kirish huquqi beriladi. Bunda o‘qishga qabul qilish dastlabki va kasbiy tanlov natijalariga asosan O‘zbekiston Respublikasi ichki ishlar vaziri tomonidan har yili belgilanadigan kvotalarga muvofiq amalga oshiriladi.
 3. Akademiyaga yoshi o‘n yettidan kichik (qabul yilida o‘n yetti yoshga to‘ladiganlar) va yigirma beshdan katta bo‘lmagan, shu jumladan, yigirma besh yoshdagi umumiy o‘rta, o‘rta maxsus va professional ma’lumotga ega O‘zbekiston Respublikasi fuqarolari tanlov asosida o‘qishga qabul qilinadi.
 Bunda faqat O‘zbekiston Respublikasi Ichki ishlar vazirligining akademik litseylari va harbiy akademik litseylar bitiruvchilari, ichki ishlar organlarining xodimlari va harbiy xizmatchilari, shuningdek, profilaktika (katta) inspektorlarining jamoat tartibini saqlash bo‘yicha yordamchilari qabul kvotasining to‘qson foizi bo‘yicha qabul qilinadi.
 Akademiyaga o‘qishga kirish uchun nomzodlar O‘zbekiston Respublikasi Prezidentining 2017-yil 29-noyabrdagi PQ-3413-son qarori bilan tasdiqlangan Ichki ishlar organlarida xizmatni o‘tash tartibi to‘g‘risidagi nizomda belgilangan talablarga javob berishi zarur.
 4. Akademiyaga o‘qishga qabul qilish tanlov, teng huquqlilik va qabul qilishning yagona qoidalari prinsiplari asosida quyidagi bosqichlarda tashkil etiladi:
 dastlabki tanlov;
 maxsus kasbiy tanlov;
 yakka tartibdagi yakuniy suhbat.
 Birinchi bosqichdan muvaffaqiyatli o‘ta olmagan nomzodlar keyingi bosqichga qo‘yilmaydi.
 5. Nomzodlar sinovlarni o‘zbek yoki rus tillaridan birini tanlagan holda topshiradilar.
 6. Akademiyaga o‘qishga kirishdan oldin nomzodlar va ularning ota-onalari yoki ularning o‘rnini bosuvchi shaxslar nomzod Akademiyaga o‘qishga qabul qilingandan so‘ng ichki ishlar organlarida, shuningdek, taqsimot bo‘yicha yuborilganda boshqa davlat idoralarida majburiy uzluksiz xizmatni o‘tashi haqida shartnoma imzolashi, shartnoma shartlarini bajarishi, shuningdek, kursantlar safidan chiqarilsa yoki o‘qishni tamomlagandan so‘ng besh yil ichida xizmatdan bo‘shatilsa, shartnomani muddatdan oldin bekor qilsa yoki jinoyat sodir etib javobgarlikka tortilsa, o‘qish davrida unga sarflangan barcha budjet mablag‘larini qoplashi bo‘yicha moddiy javobgarlik to‘g‘risida o‘qishga kirguniga qadar dastlabki tanlov davrida mazkur Nizomga 1-ilovadagi shaklga muvofiq ogohlantiriladi.
 Shartnoma tuzishni rad etgan fuqarolar Akademiyaga qabul qilinmaydi.
 7. Akademiyaga nomzodlarni tanlash va o‘qishga qabul qilish uchun O‘zbekiston Respublikasi Ichki ishlar vazirligi (keyingi o‘rinlarda — vazirlik deb ataladi) tomonidan vazirlik va Akademiyaning rasmiy veb-sayti hamda ommaviy axborot vositalari orqali tanlov e’lon qilinadi. Unda ariza qabul qilinadigan manzil, tanlovni o‘tkazish muddatlari va joyi, o‘qishga qabul qilish shartlari hamda tanlovni o‘tkazish bilan bog‘liq boshqa ma’lumotlar aks ettiriladi.
 8. Akademiyaga o‘qishga qabul qilish bo‘yicha targ‘ibot va dastlabki tanlov bosqichi tadbirlari O‘zbekiston Respublikasi Ichki ishlar vazirligining tegishli bosh boshqarmalari, Qoraqalpog‘iston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari, viloyatlar ichki ishlar boshqarmalarida (keyingi o‘rinlarda — ichki ishlar organlari deb ataladi) tuziladigan ishchi guruhlar tomonidan tashkil etiladi hamda amalga oshiriladi.
 Ishchi guruhlar o‘z faoliyatini qabul yilidan oldingi yilning sentyabr oyi birinchi ish kunidan keyingi yilning sentyabr oyi birinchi ish kuniga qadar amalga oshiradi.
 Ishchi guruhlar faoliyatini muvofiqlashtirish uchun O‘zbekiston Respublikasi ichki ishlar vazirining buyrug‘i bilan vazirlik Kasbiy tayyorgarlik boshqarmasida ishchi guruh tuziladi.
 9. Akademiyaga o‘qishga qabul qilishni sifatli tashkil etish maqsadida O‘zbekiston Respublikasi ichki ishlar vaziri tomonidan ichki ishlar vazirining o‘rinbosari raisligida Nomzodlarni tanlash va o‘qishga qabul qilish bo‘yicha qabul komissiyasi (keyingi o‘rinlarda — Qabul komissiyasi deb ataladi) tashkil etiladi.
 10. Qabul komissiyasi o‘z faoliyatini qabul yilining 1-fevralidan 31-avgustiga qadar Akademiyada olib boradi.
 11. Qabul komissiyasining tarkibi, asosiy vazifalari va funksiyalari, huquqlari va majburiyatlari, shuningdek, uning faoliyatini tashkil etish tartibi O‘zbekiston Respublikasi ichki ishlar vaziri tomonidan belgilanadi.
 12. Qabul komissiyasi tarkibida nomzodlarning hujjatlarini o‘rganish, yozma ish (bayon yoki insho) o‘tkazish, umumjismoniy tayyorgarlik darajasini baholash, chet tillari, kimyo, fizika va matematika fanlarini o‘zlashtirganlik darajasini baholash, harbiy-tibbiy, yakka tartibdagi yakuniy suhbatni o‘tkazish bo‘yicha kichik komissiyalar tuzilishi mumkin.
 Shuningdek, Qabul komissiyasi tarkibida imtihon savollari va vazifalarini tuzish maqsadida Akademiya xodimlari va tegishli sohaning malakali mutaxassislaridan iborat tarkibda ekspert guruhi tashkil etiladi.
 13. Qabul komissiyasining raisi:
 Qabul komissiyasining ishini tashkil etadi;
 Qabul komissiyasining vazifalarini belgilaydi; 
 kichik komissiyalar tarkibini shakllantiradi;
 kichik komissiyalar faoliyatini muvofiqlashtiradi va nazorat qiladi.
 14. Nomzodlar tanlovining Akademiyada o‘tkaziladigan tadbirlarini o‘z vaqtida va sifatli tashkil etish borasida Akademiyaga yuklatilgan vazifalar ijrosini ta’minlash uchun Akademiya boshlig‘i o‘z vakolati doirasida buyruq (farmoyish) qabul qiladi.
 15. Akademiyaga o‘qishga kirish istagini bildirgan fuqarolar o‘zlarining doimiy yashash joyidagi ichki ishlar organiga ta’lim yo‘nalishini ko‘rsatgan holda, mazkur Nizomga 2-ilovaga muvofiq shakldagi ariza bilan, ichki ishlar organlari xodimlari o‘z xizmat joyiga ta’lim yo‘nalishini ko‘rsatgan holda mazkur Nizomga 3-ilovaga muvofiq shakldagi bildirgi bilan murojaat qiladi.
 Akademiyaga o‘qishga kirish istagida murojaat qilganlar soni to‘g‘risidagi ma’lumotlar ta’lim yo‘nalishlari kesimida Akademiya rasmiy veb-saytida hamda hududiy ichki ishlar organlari idoralariga kirish qismida tashkil etilgan ma’lumotlar burchagida har kuni e’lon qilib boriladi.
 16. Dastlabki tanlovning asosiy maqsadi Akademiyaga o‘qishga kirish istagini bildirgan nomzodlarni tavsiflovchi ma’lumotlarning ular kelgusida ichki ishlar organlarida xizmat qilishi uchun mosligini va nomzodlarning sog‘lig‘i holatini aniqlashdan iborat.
 17. Quyidagilar dastlabki tanlovning asosiy vazifalari hisoblanadi:
 nomzodga tegishli hujjatlarni va uni tavsiflovchi ma’lumotlarni to‘plash;
 nomzod to‘g‘risidagi turli ma’lumotlarni aniqlash (oilaviy ahvoli, ota-onasi va yaqin qarindoshlarining ichki ishlar organlaridagi xizmatga munosabati va boshqalar);
 nomzodning sog‘lig‘i jihatidan o‘qishga yaroqliligini aniqlash.
 18. Akademiyaga o‘qishga kirish uchun nomzodlarning arizalari (Akademiyaga o‘qishga kirish uchun nomzod ichki ishlar organi xodimi bo‘lgan taqdirda, ularning bildirgilari) qabul yilidan oldingi yilning 15-noyabridan qabul yilining 15-fevraliga qadar qabul qilinadi.
 19. Arizaga quyidagi hujjatlar ilova qilinadi:
 nomzod tomonidan qo‘lda va kompyuterda yozilgan tarjimai hol;
 anketa (ma’lumotnoma);
 harbiy xizmatga chaqiriluvchining qayd etilganligi to‘g‘risidagi guvohnomasi yoki harbiy guvohnomasi nusxasi;
 o‘qish, ish (agar o‘qiyotgan yoki ishlayotgan bo‘lsa) joyidan tavsifnoma;
 doimiy yashash joyi bo‘yicha ro‘yxatga olingan joyidan sog‘lig‘ining holati haqida belgilangan namunadagi ma’lumotnoma (bo‘y-basti ko‘rsatilgan holda);
 ota-onasining Akademiyaga o‘qishga kirishiga rozilik xati.
 Quyidagi hujjatlar ishchi guruhlar tomonidan tegishli davlat organlari va tashkilotlardan mustaqil ravishda, shu jumladan, “Elektron hukumat” tizimi idoralararo integratsiyalashuv platformasi orqali so‘rab olinadi:
 ariza beruvchining shaxsini tasdiqlovchi hujjat nusxasi;
 ariza beruvchining tug‘ilganlik haqidagi guvohnomasi nusxasi, tug‘ilganlik haqidagi guvohnoma almashtirilgan yoxud familiyasi, ismi, otasining ismi va boshqa ma’lumotlar o‘zgartirilgan bo‘lsa, bu haqda FHDY organining ma’lumotnomasi;
 ariza beruvchining yaqin qarindoshlari nogironligi (agar mavjud bo‘lsa) haqidagi guvohnomalar nusxalari;
 ariza beruvchining yaqin qarindoshlari pasporti, nikoh tuzilganligi haqidagi guvohnoma, nikohdan ajralganlik haqidagi guvohnoma, qarindoshlarining o‘limi haqidagi guvohnomalar nusxalari;
 Akademiyaga o‘qishga kirishda imtiyozlardan foydalanish huquqini tasdiqlovchi hujjatlarning nusxasi;
 3x4 santimetr o‘lchamdagi 6 ta fotosurat (bosh kiyimsiz) hamda 9x12 santimetr o‘lchamdagi 2 ta fotosurat (bosh kiyimsiz);
 nomzodlar tomonidan hujjatlarni taqdim etishda shaxsni tasdiqlovchi hujjatlar (pasport yoki ID-karta), tug‘ilganlik haqida guvohnomalar, harbiy xizmatga chaqiriluvchining qayd etilganligi to‘g‘risidagi guvohnomasi yoki harbiy guvohnomasi shaxsan ko‘rsatiladi.
 Arizani qabul qilgan ichki ishlar organi xodimi taqdim etilgan hujjatlarning aslini tekshirib oladi. Ishchi guruh tomonidan xizmat o‘tash xususiyatidan kelib chiqib, shuningdek, ayrim hujjatlarga aniqlik kiritish maqsadida tegishli muassasadan qo‘shimcha hujjat yoxud ma’lumotlar talab qilib olinishi mumkin.
 20. Ishchi guruhlar tomonidan tegishli davlat organlari va tashkilotlardan mustaqil ravishda, shu jumladan, “Elektron hukumat” tizimi idoralararo integratsiyalashuv platformasi orqali so‘rab olingan ichki ishlar organlari xodimlari va harbiy xizmatchilarining bildirgilariga quyidagi hujjatlar ilova qilinadi:
 yaqin qarindoshlarning pasporti, tug‘ilganlik haqidagi guvohnomasi, vafot etganlar bo‘lsa, ularning o‘limi haqidagi guvohnoma nusxalari;
 Akademiyaga o‘qishga kirishda imtiyozlardan foydalanish huquqini tasdiqlovchi hujjatlarning nusxasi;
 3 x 4 santimetr o‘lchamdagi 6 ta fotosurat (bosh kiyimsiz) hamda 9 x 12 santimetr o‘lchamdagi 2 ta fotosurat (bosh kiyimsiz).
 21. Kirish imtihonlari o‘tkaziladigan bino va auditoriyalarda sanitariya va yong‘in xavfsizligi qoidalariga to‘liq javob beradigan zarur texnik, tibbiy va maishiy sharoitlar yaratiladi.
 22. Dastlabki tanlov bosqichida ishtirok etadigan nomzodlarning soni cheklanmaydi.
 23. Dastlabki tanlov:
 vazirlik akademik litseylari bitiruvchilari hamda fuqarolar uchun — ularning doimiy yashash joyidagi tegishli ichki ishlar organlarida;
 harbiy akademik litseylar bitiruvchilari uchun — (hujjatlarni to‘plash va o‘rganish tadbirlari) ularning doimiy yashash joyidagi tegishli ichki ishlar organlarida va (tibbiy ko‘rikdan o‘tkazish tadbirlari) harbiy akademik litsey joylashgan hududdagi ichki ishlar organlarida;
 ichki ishlar organlari xodimlari va harbiy xizmatchilari uchun — ularning xizmat joyi va harbiy qismlarda (muassasalarda) o‘tkaziladi.
 24. Dastlabki tanlov tadbirlari ishchi guruhlar tomonidan qabul yilidan oldingi yilning 15-noyabridan qabul yilining 1-aprelga qadar o‘tkaziladi.
 25. Dastlabki tanlov quyidagi tadbirlarni o‘z ichiga oladi:
 hujjatlarni to‘plash va o‘rganish;
 tibbiy ko‘rikdan o‘tkazish.
 26. Hujjatlarni to‘plash va o‘rganish natijalarini tahlil qilish nomzod to‘g‘risidagi ma’lumotlarni rejali jamlash va tizimlashtirish usuli bilan o‘tkaziladi.
 Nomzodlarning hujjatlarini to‘plash va o‘rganish ishlari dastlabki tanlov tadbirlari yakunlangunga qadar amalga oshiriladi.
 27. Hujjatlarni to‘plash va o‘rganish natijalari bo‘yicha nomzodning kelgusida ichki ishlar organlarida xizmat qilishi mumkinligi to‘g‘risida ishchi guruhlar tomonidan xulosa chiqariladi.
 28. Nomzod Vazirlar Mahkamasining “O‘zbekiston Respublikasi ichki ishlar organlarida tibbiy tekshiruvni tashkil etish va harbiy-tibbiy ekspertizani o‘tkazish tartibi to‘g‘risida nizomni tasdiqlash to‘g‘risida” 2017-yil 26-sentabrdagi 764-son qaroriga muvofiq vazirlik va ichki ishlar organlarida maxsus tashkil etiladigan harbiy-tibbiy komissiyalar tomonidan tibbiy ko‘rikdan o‘tkaziladi.
 29. Tibbiy ko‘rikdan o‘tkazish natijalari asosida nomzodning sog‘lig‘iga ko‘ra Akademiyada o‘qishga yaroqliligi darajasi to‘g‘risida harbiy-tibbiy komissiya tomonidan xulosa chiqariladi.
 30. Nomzodlarning hujjatlarini rasmiylashtirish jarayonida ichki ishlar organlarida xizmat qilishga to‘sqinlik qiluvchi ma’lumotlar aniqlanganda yoki sog‘lig‘ining holati bo‘yicha xizmatga yaroqsiz deb topilgan taqdirda, hujjatlarni rasmiylashtirish to‘xtatilib, ularni ichki ishlar organlariga qabul qilish maqsadga muvofiq emasligi to‘g‘risida ichki ishlar organlari rahbarlari tomonidan qaror qabul qilinadi va bu haqda nomzodga yozma xabar qilinadi.
 31. Dastlabki tanlov tadbirlaridan muvaffaqiyatli o‘tgan hamda shaxsiy hujjatlari yig‘majildi to‘liq rasmiylashtirilgan nomzodni maxsus kasbiy tanlovda ishtirok etish uchun yuborish to‘g‘risida mazkur Nizomga 4-ilovaga muvofiq shaklda xulosa chiqariladi. Ushbu xulosa nomzodning shaxsiy hujjatlari yig‘majildiga tikiladi.
 Mazkur xulosa nomzodning shaxsiy hujjatlari yig‘majildlari bilan birgalikda ishchi guruhlar tomonidan qabul yilining 20-mayiga qadar Akademiyaga yuboriladi. Akademiyada taqdim etilgan shaxsiy hujjatlar yig‘majildlari ro‘yxatga olinadi hamda ularning belgilangan talablarga muvofiqligi tekshiriladi.
 32. Maxsus kasbiy tanlovning asosiy maqsadi nomzodning ichki ishlar organlarida xizmatni o‘tashi uchun sog‘lig‘ining mos kelishini hamda jismoniy tayyorgarligi va intellektual salohiyatini aniqlashdan iborat.
 33. Quyidagilar maxsus kasbiy tanlovning asosiy vazifalari hisoblanadi:
 taqdim etilgan hujjatlar va nomzodni tavsiflovchi materiallarni o‘rganish;
 nomzodning sog‘lig‘ini o‘rganish;
 nomzodning umumjismoniy tayyorgarligi, bilim darajasi va chet tillari bo‘yicha o‘quv dasturlarini o‘zlashtirganlik darajasini har tomonlama va xolisona baholash; 
 “Ekspert-kriminalistika faoliyati” yo‘nalishi bo‘yicha nomzodning umumjismoniy tayyorgarligi kimyo, fizika va matematika fanlari bo‘yicha o‘quv dasturlarini o‘zlashtirganlik darajasini har tomonlama va xolisona baholash;
 nomzodni yakka tartibdagi yakuniy suhbatga qo‘yish to‘g‘risida uzil-kesil qaror qabul qilish (maxsus kasbiy tanlov natijalari bo‘yicha).
 34. Maxsus kasbiy tanlov quyidagi tadbirlarni o‘z ichiga oladi:
 hujjatlarni o‘rganish;
 tibbiy ko‘rikdan o‘tkazish;
 yozma ish (bayon yoki insho);
 umumjismoniy tayyorgarlik darajasini baholash;
 chet tillarini o‘zlashtirganlik darajasini baholash.
 “Ekspert-kriminalistika faoliyati” yo‘nalishi bo‘yicha maxsus kasbiy tanlov quyidagi tadbirlarni o‘z ichiga oladi:
 hujjatlarni o‘rganish;
 tibbiy ko‘rikdan o‘tkazish;
 umumjismoniy tayyorgarlik darajasini baholash;
 kimyo, fizika va matematika fanlarini o‘zlashtirganlik darajasini baholash.
 35. Qabul komissiyasi tomonidan har yili 25-mayga qadar maxsus kasbiy tanlov tadbirlarini o‘tkazish muddatlari belgilangan reja-jadval ishlab chiqiladi va tegishli ichki ishlar organlariga yuboriladi.
 36. Ishchi guruhlar nomzodga reja-jadvalga muvofiq maxsus kasbiy tanlov tadbirlarini o‘tkazish joyi va muddatlari haqida ma’lum qiladi hamda uning hujjatlari Akademiyaga belgilangan muddatlarda to‘liq yetkazilishini ta’minlaydi.
 37. Hujjatlar nomzod to‘g‘risida taqdim etilgan hujjatlar va ma’lumotlarning belgilangan talablarga muvofiqligini tekshirish orqali o‘rganiladi.
 38. Nomzod tibbiy ko‘rikdan Vazirlar Mahkamasining “O‘zbekiston Respublikasi ichki ishlar organlarida tibbiy tekshiruvni tashkil etish va harbiy-tibbiy ekspertizani o‘tkazish tartibi to‘g‘risida nizomni tasdiqlash to‘g‘risida” 2017-yil 26-sentabrdagi 764-son qaroriga muvofiq o‘tkaziladi.
 Tibbiy ko‘rikdan o‘tkazish natijalari asosida nomzodning sog‘lig‘iga ko‘ra Akademiyada o‘qishga yaroqlilik darajasi to‘g‘risida harbiy-tibbiy komissiya tomonidan xulosa chiqariladi.
 Sog‘lig‘ining holatiga ko‘ra Akademiyada o‘qishga yaroqsiz deb topilgan nomzod tanlovning keyingi tadbirlariga qo‘yilmaydi.
 39. Yozma ish tegishli mutaxassislarni jalb etgan holda, mazkur Nizomga 5-ilovada keltirilgan metodikaga asosan o‘tkaziladi.
 40. Umumjismoniy tayyorgarlik darajasi mazkur Nizomga 6-ilovada keltirilgan metodikaga asosan baholanadi.
 41. Chet tillarini o‘zlashtirganlik darajasi mazkur Nizomga 7-ilovada keltirilgan metodikaga asosan baholanadi.
 42. Kimyo va fizika fanlarini o‘zlashtirganlik darajasini baholash tegishli mutaxassislarni jalb etgan holda, mazkur Nizomga 8-ilovada keltirilgan metodikaga asosan baholanadi.
 43. Matematika fanini o‘zlashtirganlik darajasini baholash tegishli mutaxassislarni jalb etgan holda mazkur Nizomga 9-ilovada keltirilgan metodikaga asosan baholanadi.
 44. Tanlov o‘tkazish jarayonlarining shaffofligi va xolisligini ta’minlash maqsadida yozma ish, umumjismoniy tayyorgarlik, chet tillari, kimyo, fizika va matematika fanlarini o‘zlashtirganlik darajasini baholash jarayonlari uzluksiz ravishda videoyozuvga tushiriladi.
 45. Maxsus kasbiy tanlov natijalari bo‘yicha Qabul komissiyasi tomonidan nomzodni yakka tartibdagi yakuniy suhbatga qo‘yish yoki qo‘ymaslik to‘g‘risida qaror qabul qilinadi. Qabul komissiyasining qarori mazkur Nizomga 10-ilovaga muvofiq shaklda bayonnoma bilan rasmiylashtiriladi.
 46. Yozma ish, umumjismoniy tayyorgarlik va chet tillarini o‘zlashtirganlik darajalarini baholash, “Ekspert-kriminalistika faoliyati” yo‘nalishida umumjismoniy tayyorgarlik, matematika, kimyo va fizika fanlari bo‘yicha to‘planishi mumkin bo‘lgan eng yuqori ballning 50 foizidan kam ball to‘plagan nomzod Qabul komissiyasining qaroriga ko‘ra yakka tartibdagi yakuniy suhbatga qo‘yilmaydi.
 Maxsus kasbiy tanlov tadbirlari natijalariga ko‘ra, yakka tartibdagi yakuniy suhbatga qo‘yilgan nomzodlar soni bir qabul o‘rniga ikkita nomzodni tashkil etmagan hollarda, yakka tartibdagi yakuniy suhbatga qo‘yilish uchun yetarli ball to‘plamagan nomzodlar, istisno tariqasida, bir qabul o‘rniga ikkita nomzodni tashkil etguniga qadar maxsus kasbiy tanlov tadbirlaridan to‘plagan ballaridan kelib chiqib, yuqori balldan pastga qarab ketma-ketlik tartibida yakka tartibdagi yakuniy suhbatga qo‘yiladi.
 47. Nomzodlarga maxsus kasbiy tanlovning yozma ish, umumjismoniy tayyorgarlik, chet tillari, kimyo, fizika va matematika fanlarini o‘zlashtirganlik darajasini baholash tadbirlari bo‘yicha sinovlarni qayta topshirishga ruxsat berilmaydi.
 48. Belgilangan vaqtdan kech qolgan nomzodlar maxsus kasbiy tanlov tadbirlariga kiritilmaydi, shuningdek, kelmagan nomzodlar uchun qo‘shimcha imtihon o‘tkazilmaydi.
 Uzrli sabablar, ya’ni sog‘ligining yomonlashuvi yoki yaqin qarindoshlari (ota-onasi, aka-ukasi, opa-singlisi, turmush o‘rtog‘i, farzandi, turmush o‘rtog‘ining ota-onasi)ning vafot etishi tufayli belgilangan vaqtda kelmagan nomzodlarga maxsus kasbiy tanlov tadbirlarini o‘tkazish reja-jadvalida oxirgi o‘rinda turgan hududiy ichki ishlar organidan kelgan nomzodlar bilan birga imtihonlarni topshirishga ruxsat etiladi.
 49. Yakka tartibdagi yakuniy suhbatning asosiy maqsadi huquqshunoslik, O‘zbekiston tarixi va tarbiya fanlari bo‘yicha nomzodlarning bilimlarini har tomonlama va xolisona baholashdan iborat.
 50. Yakka tartibdagi yakuniy suhbat Qabul komissiyasi tomonidan kollegiallik prinsipi asosida har bir fan bo‘yicha kamida bir nafardan malakali mutaxassis jalb etilgan holda o‘tkaziladi.
 Nomzodlarga beriladigan savollar umumiy o‘rta, o‘rta maxsus va professional ta’lim fanlarining o‘quv dasturlariga muvofiq ishlab chiqiladi.
 51. Yakka tartibdagi yakuniy suhbatda nomzodni baholashda uning savol mazmun va mohiyatini ochib berishi, javobni mantiqan va ketma-ketlikda izchil ifodalashi, mustaqil va ijodiy fikrlashi hamda uni yoritishda ishonchli dalillar yoki normativ-huquqiy hujjatlarga murojaat qilishi inobatga olinadi.
 Yakka tartibdagi yakuniy suhbat mazkur Nizomga 11-ilovada keltirilgan metodikaga asosan o‘tkaziladi.
 52. Tanlov o‘tkazish jarayonlarining shaffofligi va xolisligini ta’minlash maqsadida yakka tartibdagi yakuniy suhbat jarayonlari uzluksiz ravishda videoyozuvga tushiriladi.
 53. Belgilangan vaqtdan kech qolgan nomzodlar yakuniy yakka tartibdagi suhbatga kiritilmaydi, shuningdek, kelmagan nomzodlar uchun qo‘shimcha suhbat o‘tkazilmaydi.
 Uzrli sabablar, ya’ni sog‘ligining yomonlashuvi yoki yaqin qarindoshlari (ota-onasi, aka-ukasi, opa-singlisi, turmush o‘rtog‘i, farzandi, turmush o‘rtog‘ining ota-onasi)ning vafot etishi tufayli belgilangan vaqtda kelmagan nomzodlarga maxsus kasbiy tanlov tadbirlarini o‘tkazish reja-jadvalida oxirgi o‘rinda turgan hududiy ichki ishlar organidan kelgan nomzodlar bilan birga yakuniy yakka tartibdagi suhbatdan o‘tishiga ruxsat etiladi.
 54. Qabul komissiyasi tomonidan maxsus kasbiy tanlov natijalari va yakka tartibdagi yakuniy suhbat bo‘yicha nomzodni Akademiyaga o‘qishga qabul qilish to‘g‘risida uzil-kesil qaror qabul qilinadi.
 55. Nomzodlarga yakka tartibdagi yakuniy suhbatdan qayta o‘tishga ruxsat berilmaydi 
 56. Yoshlarga ichki ishlar organlarida xizmat qilishning mohiyatini va qo‘yiladigan talablarni ochib berish, ularda ichki ishlar organi xodimi kasbini ongli ravishda tanlashni shakllantirish, muayyan ta’lim yo‘nalishini tanlashda yoshlarga yordam berish Akademiyaga o‘qishga qabul qilish bo‘yicha targ‘ibot ishlarining (keyingi o‘rinlarda — targ‘ibot ishlari deb ataladi) asosiy maqsadi hisoblanadi.
 57. Targ‘ibot ishlarini o‘tkazishda vazirlikka quyidagi vazifalar yuklanadi:
 ichki ishlar organlarida targ‘ibot bo‘yicha ishlarning tashkil etilishi va o‘tkazilishini nazorat qilish;
 vazirlik va Akademiyaning rasmiy veb-saytlarida ularning faoliyatini aks ettiruvchi materiallar doimiy yangilanib turilishini nazorat qilish;
 Akademiyaning o‘quv-tarbiya jarayoni, o‘qishga kirish shartlari bayon qilingan bukletlar va plakatlar ichki ishlar organlari hamda vazirlik huzuridagi akademik litseylar, harbiy akademik litseylarga (keyingi o‘rinlarda — litseylar deb ataladi) yetkazilishini tashkil etish.
 58. Targ‘ibot ishlarini o‘tkazishda ichki ishlar organlariga quyidagi vazifalar yuklanadi:
 yoshlar va ichki ishlar organlari xodimlari orasidan Akademiyaga nomzodlarni tanlash ishlarini tashkil etish;
 ichki ishlar organlari binolarida o‘quv-maslahat burchaklari tashkil etish va ularni Akademiya hayotini, nomzodlarni tanlash va qabul qilish tartibi, ichki ishlar organlari sohaviy xizmatlarining o‘ziga xos xususiyatlarini aks ettiruvchi ko‘rgazmali tashviqot materiallari bilan jihozlash;
 litseylarda targ‘ibot tadbirlarida bevosita yoshlarning ishtirok etishini ta’minlash, ularga Akademiyada o‘qitiladigan ta’lim yo‘nalishlarini ongli ravishda tanlashi uchun yordam berish;
 ichki ishlar organlari muzeylariga yoshlarning tashrifini tashkil etish.
 59. Targ‘ibot ishlarini o‘tkazishda Akademiyaga quyidagi vazifalar yuklanadi:
 Akademiyadagi hayot va o‘qishning o‘ziga xosligi to‘g‘risidagi plakatlar, bukletlar va videoroliklar shaklidagi axborot materiallarini tayyorlash;
 Akademiya faoliyati va unga o‘qishga qabul qilish bo‘yicha ommaviy axborot vositalarida chiqishlarni tashkil etish, ma’ruzalar va ochiq eshiklar kunlarini o‘tkazish;
 tanishuv va ish o‘rganish amaliyotlari davrida Akademiyaning doimiy va o‘zgarib turuvchi tarkibining xodimlar va yoshlar bilan uchrashuvlari va suhbatlarini tashkil etish. 
 60. Targ‘ibot ishlarini o‘tkazishda litseylarga quyidagi vazifalar yuklanadi:
 litseylarda Akademiya hayotini aks ettiruvchi ko‘rgazmali tashviqot, nomzodlarni tanlash va qabul qilish tartibi, ichki ishlar organlarining sohaviy xizmatlarining o‘ziga xos xususiyatlarini aks ettiruvchi o‘quv-maslahat burchaklarini tashkil etish;
 ichki ishlar organlarining sohaviy xizmatlari, Akademiyadagi o‘quv-tarbiya jarayoni to‘g‘risidagi videoroliklarni namoyish qilish, shuningdek, ichki ishlar organlari sohasida faoliyat yuritgan faxriylar va Akademiya vakillari bilan muntazam uchrashuvlarni tashkil etish. 
 61. Davlat test markazi tomonidan beriladigan chet tilini bilish darajasi to‘g‘risidagi sertifikat yoki xalqaro sertifikatning quyidagi darajalariga ega bo‘lgan nomzodlarga chet tili fanidan imtihonsiz belgilangan maksimal ball beriladi:
 ingliz tili uchun — milliy sertifikat yoki International English Language Testing System (IELTS 5,5), Test of English as a Foreign Language (TOEFL IBT 72), Cambridge Assessment English FCE xalqaro imtihon tizimlari bo‘yicha tilni bilish darajalari V2 va undan yuqori;
 yapon tili uchun — milliy sertifikat yoki Jaranese Language Proficiency Test (JLPT № 2) xalqaro imtihon tizimlari bo‘yicha tilni bilish darajalari V2 va undan yuqori;
 nemis tili uchun — milliy sertifikat yoki Goethe-Zertifikat, Deutsches Sprachdiplom (DSD), Test Deutsch als Fremdsprache (Test DAF) xalqaro imtihon tizimlari bo‘yicha tilni bilish darajalari V2 va undan yuqori;
 fransuz tili uchun — milliy sertifikat yoki Diplôme d’Etudes en Langue Française (DELF), Test de Connaissance du Française (TCF) xalqaro imtihon tizimlari bo‘yicha tilni bilish darajalari V2 va undan yuqori;
 boshqa xorijiy tillar uchun — milliy sertifikat yoki xalqaro imtihon tizimlari bo‘yicha tilni bilish darajalari B2 va undan yuqori.
 62. Quyidagilar ajratilgan qabul kvotalaridan tashqari dastlabki va maxsus kasbiy tanlovda yozma ish, umumjismoniy tayyorgarlik va chet tillarini o‘zlashtirganlik darajalarini baholash, “Ekspert-kriminalistika faoliyati” yo‘nalishida umumjismoniy tayyorgarlik, matematika, kimyo va fizika fanlari bo‘yicha to‘planishi mumkin bo‘lgan eng yuqori ballning 50 foizidan ko‘p ball to‘plaganda (keyingi o‘rinlarda — muvaffaqiyatli o‘tgandan so‘ng deb ataladi) tegishli vazirliklar va idoralarning tavsiyanomalari (taqdimnomalari) asosida O‘zbekiston Respublikasi ta’lim muassasalariga o‘qishga qabul qilish bo‘yicha davlat komissiyasining qarori bilan yakka tartibdagi yakuniy suhbatsiz o‘qishga qabul qilinadilar:
 terrorizm va jinoyatchilikka qarshi kurashish hamda jamoat xavfsizligini ta’minlash chog‘ida halok bo‘lgan yoki olgan jarohati tufayli nogiron bo‘lib qolgan ichki ishlar organlari xodimlarining farzandlari;
 harbiy xizmat majburiyatini (xizmat majburiyatini) bajarish chog‘ida halok bo‘lgan yoki harbiy xizmat majburiyatini (xizmat majburiyatini) bajarish chog‘ida olgan jarohati tufayli nogiron bo‘lib qolgan O‘zbekiston Respublikasi Qurolli Kuchlari tarkibiga kiruvchi vazirliklar va idoralarning ofitserlari, kontrakt bo‘yicha serjantlari va oddiy askarlarining (Milliy gvardiya xodimlarining) farzandlari.
 63. Ichki ishlar organlari xodimlarining farzandlari ajratilgan besh foizli, O‘zbekiston Respublikasi Qurolli Kuchlari tarkibiga kiruvchi vazirlik va idoralar harbiy xizmatchilarining farzandlari ajratilgan besh foizli va Milliy gvardiya xodimlarining farzandlari ajratilgan ikki foizli, profilaktika (katta) inspektorlarining jamoat tartibini saqlash bo‘yicha yordamchilari O‘zbekiston Respublikasi ichki ishlar vaziri tomonidan har yili belgilanadigan kvotalar doirasida maxsus kasbiy tanlovdan muvaffaqiyatli o‘tgandan so‘ng vazirliklar va idoralarning tavsiyanomalari (taqdimnomalari) asosida o‘rinlar maxsus kasbiy tanlov natijalari bo‘yicha to‘plangan ballardan kelib chiqib, ketma-ketlik tartibida taqsimlangan holda o‘qishga qabul qilinadi.
 Ajratilgan kvota o‘rinlariga qabul qilinmagan nomzodlar maxsus kasbiy tanlov natijalari bo‘yicha to‘plagan ballari bilan umumiy tartibda tanlovda ishtirok etadilar.
 64. O‘zbekiston Respublikasi Prezidentining “Iqtidorli yoshlarni aniqlash va yuqori malakali kadrlar tayyorlashning uzluksiz tizimini tashkil etish chora-tadbirlari to‘g‘risida” 2019-yil 3-maydagi PQ-4306-son qarori hamda Vazirlar Mahkamasining 2021-yil 9-sentabrdagi 562-son qarori bilan tasdiqlangan Umumiy o‘rta ta’lim tashkilotlari, akademik litsey va kasb-hunar maktablari o‘quvchilari o‘rtasida fan olimpiadalarini tashkil etish, o‘tkazish hamda xalqaro olimpiadalar ishtirokchilarini saralash va g‘oliblarni rag‘batlantirish tartibi to‘g‘risidagi nizomga muvofiq xalqaro va respublika olimpiadalari g‘oliblari, “Mard o‘g‘lon” davlat mukofoti sohiblari, shuningdek, vazirlik akademik litseylarining huquqshunoslik fani bo‘yicha idoraviy fan olimpiadasi g‘oliblari dastlabki va maxsus kasbiy tanlovdan muvaffaqiyatli o‘tgandan so‘ng O‘zbekiston Respublikasi ta’lim muassasalariga o‘qishga qabul qilish bo‘yicha Davlat komissiyasining qaroriga ko‘ra, belgilangan qabul kvotalari doirasida o‘qishga yakka tartibdagi yakuniy suhbatsiz qabul qilinadilar.
 65. Qabul komissiyasi tomonidan har yili 1-iyulgacha bo‘lgan muddatda ushbu Nizomning 60, 61 va 62-bandlarida nazarda tutilgan nomzodlar to‘g‘risidagi ma’lumotlar ta’lim mutaxassisligi, shakli va tili ko‘rsatilgan holda, vazirlik tomonidan O‘zbekiston Respublikasi ta’lim muassasalariga o‘qishga qabul qilish bo‘yicha davlat komissiyasiga taqdim etiladi.
 O‘zbekiston Respublikasi ta’lim muassasalariga o‘qishga qabul qilish bo‘yicha davlat komissiyasi vazirlik taqdimnomalari asosida 4-iyulgacha ular bo‘yicha alohida qaror qabul qiladi.
 66. Nomzodlar maxsus kasbiy tanlov va yakka tartibdagi yakuniy suhbat natijalari asosida Akademiyaga o‘qishga qabul qilinadi.
 Akademiyaga o‘qishga kirgan nomzodlar kursantlar safiga qabul qilinadi.
 67. Qabul komissiyasi har yili 10-iyulga qadar nomzodlarni o‘qishga qabul qilish masalasini ko‘rib chiqadi va mazkur Nizomga 12-ilovaga muvofiq shakldagi bayonnomani rasmiylashtiradi. Bayonnoma nomzodlarni Akademiyaga o‘qishga qabul qilish uchun asos hisoblanadi.
 68. Akademiyaga o‘qishga qabul qilish jarayonida maxsus kasbiy tanlov va yakka tartibdagi yakuniy suhbat natijalariga ko‘ra kvota bo‘yicha belgilangan ro‘yxatda oxirgi o‘rindagi nomzodning to‘plagan ballari bilan undan keyingi o‘rinda turuvchi nomzodning to‘plagan ballari bir xil bo‘lsa, ularning barchasi Akademiyaga belgilangan kvotadan tashqari o‘qishga qabul qilinadilar.
 69. Nomzodlar maxsus kasbiy tanlov va yakka tartibdagi yakuniy suhbat paytida Akademiya hududiga uyali telefonlar va boshqa aloqa vositalarini olib kirishi va ulardan foydalanishi qat’iy man etiladi.
 Nomzod tomonidan sinovlarga lug‘at, jadvallar, kitoblar, uyali telefon, kompyuter, telekommunikatsiya vositalari va shpargalkalar olib kirilishi, sinovlar paytida bir-biriga yordam berishi, birovning o‘rniga kirishi, sinov o‘tkazish tartibini buzish deb hisoblanadi va bu haqda tegishli dalolatnoma tuziladi va tanlovdan butunlay chetlashtiriladi.
 Qabul komissiyasi nomzodlar belgilangan qoidalarga rioya qilmagan taqdirda, ularni o‘qishga qabul qilish bo‘yicha tanlashning istalgan bosqichida chetlatish huquqiga ega.
 70. Akademiyaga qabul qilish uchun tanlov o‘tkazilishi davrida belgilangan tartibda norozilik (apellatsiya) arizalarini ko‘rib chiqish uchun ichki ishlar vazirining buyrug‘i bilan apellatsiya komissiyasi ishi tashkil etiladi.
 Tanlov natijalaridan norozi bo‘lgan nomzod, natijalar e’lon qilingan kundan e’tiboran 24 soat ichida apellatsiya komissiyasiga murojaat qilishi mumkin.
 Norozilik (apellatsiya) arizalari tanlov natijalari e’lon qilingan vaqtdan boshlab 24 soat ichida qabul qilinadi va apellatsiya komissiyasi tomonidan murojaat qilganlarning sonidan kelib chiqqan holda, bir kundan uch kungacha bo‘lgan muddatda ko‘rib chiqiladi.
 Arizalarni ko‘rib chiqish natijasiga asosan apellatsiya komissiyasi arizadagi vajlarni to‘liq yoki qisman qanoatlantiradi yoxud qanoatlantirishni rad etadi.
 71. Maxsus kasbiy tanlov boshlanishidan oldin yozma ish (bayon, insho), umumjismoniy tayyorgarlik darajasini baholash, chet tillari, kimyo, fizika va matematika fanlarini o‘zlashtirganlik darajasini baholash va yakka tartibdagi yakuniy suhbat natijalari yuzasidan nomzodlarning ariza va shikoyatlarini ko‘rib chiqish uchun O‘zbekiston Respublikasi ichki ishlar vazirining buyrug‘iga asosan Apellatsiya komissiyasi tashkil etiladi.
 72. Apellatsiya komissiyasiga ariza va shikoyatlar yozma ish (bayon, insho), umumjismoniy tayyorgarlik darajasini baholash, chet tillari, kimyo, fizika va matematika fanlarini o‘zlashtirganlik darajasini baholash va yakka tartibdagi yakuniy suhbat natijalari e’lon qilingan kundan boshlab uch ish kuni mobaynida taqdim etilishi mumkin.
 73. Apellatsiya komissiyasi taqdim etilgan ariza va shikoyatlarni ular tushgan kundan boshlab uch ish kunidan oshmagan muddatda murojaat qilgan nomzod ishtirokida ko‘rib chiqadi.
 Apellatsiya komissiyasi qarori ustidan sudga shikoyat qilinishi mumkin.
 74. Akademiyaga o‘qishga qabul qilinmagan nomzodlarning shaxsiy hujjatlari yig‘majildlari Qabul komissiyasining qarori e’lon qilingan kundan e’tiboran 10 kun ichida tegishli ichki ishlar organlariga qaytarib yuboriladi.
 75. Akademiyaga o‘qishga qabul qilingan ichki ishlar organlari xodimlari hamda harbiy xizmatchilariga xizmat o‘tash joylariga taqdim etish uchun o‘qishga qabul qilinganligi to‘g‘risidagi buyruqdan ko‘chirma beriladi.
 76. Nomzodni Akademiyaga o‘qishga qabul qilish uchun asos bo‘lgan hujjatlar Akademiyada saqlanadi.
 77. Ushbu Nizom talablari buzilishida aybdor bo‘lgan shaxslar qonunchilikda belgilangan tartibda javob beradilar.
 1. Yozma ish nomzodning imloviy va tinish belgilariga oid (ishorat) savodxonlik darajasini, fikrlash hamda eslab qolish qobiliyatini baholash maqsadida o‘tkaziladi.
 2. Yozma ish nomzodlar tomonidan bayon yoki insho yozish orqali o‘tkaziladi.
 3. Yozma ish o‘tkazish uchun tegishli vazirliklar va idoralar bilan kelishuv asosida malakali mutaxassislar jalb qilinishi mumkin.
 4. Bayonning matnlari va insho mavzulari umumiy o‘rta, o‘rta maxsus va professional ta’lim fanlarining o‘quv dasturlariga muvofiq shakllantiriladi.
 5. Bayonning matnlari va insho mavzulari 1-iyunga qadar Qabul komissiyasi raisi tomonidan tasdiqlanadi.
 6. Bayon matnlari va insho mavzulari xato hamda kamchiliklarsiz bo‘lishi uchun yozma ish o‘tkazish bo‘yicha komissiya raisi mas’ul hisoblanadi.
 7. Matn va (yoki) mavzular yozma ish o‘tkazish bo‘yicha komissiya raisida saqlanadi va u ularning oshkor qilinmasligi uchun mas’ul hisoblanadi.
 8. Yozma ish o‘tkazish bo‘yicha komissiya raisi komissiya a’zolari ichidan auditoriya kuzatuvchilarini belgilaydi.
 9. Yozma ish o‘tkazilayotgan xonaga jadval, lug‘at, kitob, uyali telefon, kompyuter, telekommunikatsiya vositalari va shpargalkalar olib kirish taqiqlanadi.
 10. Nomzodlar yozma ish o‘tkaziladigan auditoriyaga o‘zining shaxsini tasdiqlovchi hujjatini ko‘rsatgan holda kiritiladi.
 11. Yozma ish boshlanishidan oldin auditoriya kuzatuvchilari tomonidan nomzodlarga yozma ish o‘tkazish tartibi tushuntiriladi. 
 12. Nomzod daftarning ustki qismiga o‘zining familiyasi, ismi va otasining ismini hamda guruh raqami haqidagi ma’lumotlarni yozadi. Nomzodlarga daftar varaqlarini buklash, yirtish, farq qiluvchi belgilar qo‘yish, yozuvlar tagiga chizish, yozma ish yozishda ko‘k havorang sharikli ruchkadan boshqa ruchkadan foydalanish, yozma ish qoralamasini yozish taqiqlanadi va bu holatlar yozma imtihon o‘tkazish tartibini buzish deb hisoblanadi.
 13. Yozma ish o‘tkazishning belgilangan tartibini buzgan nomzod yozma ishdan chetlashtiriladi, bunda auditoriya kuzatuvchisi tomonidan dalolatnoma rasmiylashtirilib, ushbu nomzodning yozma ishi baholanmaydi hamda u imtihonda ishtirok etmagan hisoblanadi.
 14. Yozma ish o‘tkazilayotgan vaqtda begona shaxslarning yozma ish o‘tkaziladigan binoga (auditoriyaga) kirishi taqiqlanadi.
 15. Nomzodlarga bayon matni bir marotaba tushunarli va to‘liq o‘qib eshittiriladi hamda nomzodlarga bayon matnining takroran o‘qib eshittirilishiga yo‘l qo‘yilmaydi. Bayon matnining hajmi 250 — 300 ta so‘zdan iborat bo‘ladi.
 Bayon matni o‘qib eshittirilgandan keyin nomzodlarga bayon yozish uchun 2 akademik soat (80 daqiqa) vaqt beriladi.
 16. Nomzodlarga insho mavzusi bir marotaba tushunarli va to‘liq o‘qib eshittiriladi.
 Nomzodlarga insho yozish uchun 3 akademik soat (120 daqiqa) vaqt beriladi.
 17. Nomzod tomonidan yoziladigan insho matni mantiqan izchil, tushunarli bayon etilishi, shuningdek, inshoning rejasi mavzuga mos, ijodiy hamda mustaqil tuzilishi lozim.
 18. Yozma ish boshlangandan so‘ng nomzodlarning auditoriyadan chiqishi taqiqlanadi. Sog‘lig‘ining yomonlashishi va boshqa zarur holatlarda nomzodlarga imtihon materiallarini qoldirib, kuzatuv ostida auditoriyadan chiqishga ruxsat beriladi.
 19. Yozma ishni muddatidan oldin yozib tugatgan yoki yozma ish yozish uchun ajratilgan vaqt tugagach, nomzod yozma ishini yozishni to‘xtatadi va o‘zining daftarini auditoriya kuzatuvchilariga topshirib, auditoriyani tark etadi.
 20. Auditoriya rahbarlari nomzodlardan qabul qilib olingan daftarlarni mutaxassislarga tekshirish uchun topshiradi.
 21. Auditoriyada matnni va (yoki) mavzuni o‘qib eshittirgan shaxsga shu auditoriyadagi nomzodlarning yozgan yozma ishlarini tekshirishiga yo‘l qo‘yilmaydi.
 22. Nomzodlar tomonidan yozilgan yozma ish “30” ballik tizimda baholanadi. Bunda savodxonlik uchun maksimal — 15 ball, ish mazmuni uchun maksimal — 15 ball.
 Yozma ishda savodxonlikni baholash mezoni:
 savodxonlikda 2 ta imloviy, 1 ta ishoratga oid va 1 ta uslubiy xatolikka yo‘l qo‘yilgan, umumiy xatolar 4 tadan oshmagan deb topilganda — “15” ball bilan baholanadi;
 savodxonlikda 4 ta imlo, 3 ta ishoratga oid va 3 ta uslubiy xatolikka yo‘l qo‘yilgan, umumiy xatolar 5 tadan ortiq, biroq 10 tadan oshmagan deb topilganda — “10” ball bilan baholanadi;
 savodxonlikda 9 ta imlo, 6 ta ishoratga oid va 5 ta uslubiy xatolikka yo‘l qo‘yilgan, umumiy xatolar 11 tadan ortiq, biroq 20 tadan oshmagan deb topilganda — “5” ball bilan baholanadi;
 xatolarning umumiy soni 21 va undan yuqori bo‘lganda “0” ball bilan baholanadi.
 Yozma ish mazmunini baholash mezoni:
 yozma ish matni mazmunan to‘g‘ri, mantiqiy izchil, so‘z boyligi yaxshi, gap qurilishi va ifoda uslubi adabiy til talablariga mos, matn mazmuniga ijodiy yondashilgan deb topilganda — “15” ball bilan baholanadi;
 yozma ish matni mazmunan to‘g‘ri, so‘z tanlashda va ifoda qurilishida kamchiliklar kuzatilgan, ba’zi o‘rinlarda mantiqiy izchillik yetishmagan, o‘rinsiz takrorlashlar mavjud deb topilganda — “10” ball bilan baholanadi;
 yozma ish matni mazmunan to‘g‘ri, lekin gap tuzishda, ifoda qurilishida adabiy til me’yorlari buzilgan, so‘z boyligi kam, mantiqiy izchillik buzilgan deb topilganda — “5” ball bilan baholanadi;
 yozma ish mavzusi ochilmagan, fikrlar bir-biri bilan bog‘lanmagan yoki boshqa mavzuda yozilgan deb topilganda, shuningdek, daftar bo‘sh holda topshirilganda “0” ball bilan baholanadi.
 23. Quyidagi holatlar mavjud bo‘lgan taqdirda, yozma ishdagi xatolar 1 ta xato deb hisoblanadi:
 5 ta o‘rinda “h” yoki “o‘” harflari o‘rnida tegishlicha “x” yoki “u” harflari yozilgan bo‘lsa;
 tinish belgilarini qo‘llashda 6 tagacha xatolikka yo‘l qo‘yilgan bo‘lsa;
 kelishik qo‘shimchalarini qo‘llashda 3 tagacha xatolikka yo‘l qo‘yilgan bo‘lsa.
 24. Yozma ishdagi tuzatishlar miqdori 5 tadan ortiq bo‘lsa, baho bir ballga pasaytiriladi.
 25. Yozma ish natijalari bo‘yicha shu kunning o‘zida mazkur Metodikaga ilovaga muvofiq shaklda qaydnoma rasmiylashtiriladi.
 26. Qaydnoma yozma ishni o‘tkazishda ishtirok etgan komissiya a’zolari tomonidan imzolanadi hamda shu kunning o‘zida qabul komissiyasining mas’ul kotibiga topshiriladi.
 27. Yozma ish natijalari Qabul komissiyasi tomonidan Akademiya rasmiy veb-saytida e’lon qilinadi.
 1. Nomzodlarning umumjismoniy tayyorgarlik darajasi ularning mazkur Metodikada nazarda tutilgan mashqlarni bajarishlarini tekshirish orqali baholanadi.
 2. Umumjismoniy tayyorgarlik mashqlarini bajarish boshlanishidan oldin nomzodlarga komissiya tarkibiga kiritilgan mutaxassislar tomonidan mashqlarni bajarishga qo‘yiladigan talablar, mezonlar hamda mashqlarni bajarish tartibi tushuntiriladi.
 3. Nomzodlar umumjismoniy tayyorgarlik mashqlarini bajarishda sport kiyimida bo‘lishlari shart.
 4. Nomzodlar tomonidan bajarilishi lozim bo‘lgan umumjismoniy tayyorgarlik mashqlari va ularni bajarishga qo‘yiladigan talablar yigitlar va qizlar uchun alohida belgilanadi.
 5. Quyidagilar o‘g‘il bolalar tomonidan bajarilishi lozim bo‘lgan umumjismoniy tayyorgarlik mashqlari hisoblanadi:
 turnikda tortilish;
 100 metrga yugurish;
 3000 metrga yugurish.
 6. Quyidagilar qizlar tomonidan bajarilishi lozim bo‘lgan umumjismoniy tayyorgarlik mashqlari hisoblanadi:
 kuch ishlatish mashqlari kompleksi;
 100 metrga yugurish;
 1000 metrga yugurish.
 7. Umumjismoniy tayyorgarlik mashqlarini bajarish oralig‘ida nomzodlarga dam olish uchun kamida 10 daqiqa vaqt beriladi.
 8. Umumjismoniy tayyorgarlik mashqlarini uzrsiz sabablarga ko‘ra bajarmagan, shuningdek, mashqlarni bajarishda “0” ball bilan baholangan nomzodlarga qayta topshirishga ruxsat berilmaydi.
 9. Quyidagilar turnikda tortilish mashqiga qo‘yiladigan talablar hisoblanadi:
 bosh barmoq poya ichkarisidan ushlanadi, tana biroz rostlanadi, tizza bo‘g‘imi to‘g‘irlanadi, oyoq uchlari cho‘ziladi, tovonlar birlashtiriladi; 
 iyak turnik poyasidan o‘tgunga qadar qo‘llar bukiladi; 
 harakat to‘liq amalga oshirilishi bilan dastlabki holatga qaytiladi (osilish holati 2 soniyagacha davom etishi mumkin).
 Ushbu mashqni bajarishda oyoqlarni bukish va kerish, tanani harakatsiz holatda egish hamda oyoqlar bilan siltanma harakatlar qilish taqiqlanadi.
 10. Nomzod tomonidan bajarilgan turnikda tortilish mashqi quyidagicha baholanadi:
 13 marotaba va undan ortiq tortilganda — “10” ball;
 11-12 marotaba tortilganda — “7” ball;
 9-10 marotaba tortilganda — “5” ball;
 1 — 8 marotaba tortilganda yoki umuman tortila olmaganda — “0” ball.
 11. 100 metrga yugurish mashqi yuqori yoki quyi startdan amalga oshiriladi hamda stadionning yugurish yo‘lakchasida yoki qattiq qoplamli tekis joylarda o‘tkaziladi.
 12. Nomzod tomonidan bajarilgan 100 metrga yugurish mashqi quyidagicha baholanadi:
 a) o‘g‘il bolalar uchun:
 14,2 soniya ichida bajarganda — “10” ball;
 14,3 — 14,6 soniyada bajarganda — “7” ball;
 14,7 — 15,4 soniyada bajarganda — “5” ball;
 15,5 soniyada va undan ortiq vaqtda bajarganda yoki umuman bajarmaganda — “0” ball;
 b) qizlar uchun:
 17,0 soniya ichida bajarganda — “10” ball;
 17,1 — 17,8 soniyada bajarganda — “7” ball;
 17,9 — 18,4 soniyada bajarganda — “5” ball;
 18,5 soniyada va undan ortiq vaqtda bajarganda yoki umuman bajarmaganda — “0” ball.
 13. 3000 va 1000 metrga yugurish mashqlari stadionning yugurish yo‘lakchalari yoki tekis joylarda umumiy yoki alohida start berilgan holda o‘tkaziladi.
 Start va marra chiziqlari bir joyda belgilanishi mumkin.
 14. Nomzod tomonidan bajarilgan 3000 metrga yugurish mashqi quyidagicha baholanadi:
 12,50 daqiqa ichida bajarganda — “10” ball;
 12,50 daqiqadan ortiq, biroq 13,10 daqiqagacha bajarganda — “7” ball;
 13,10 daqiqadan ortiq, biroq 13,45 daqiqagacha bajarganda — “5” ball;
 13,45 daqiqadan ortiq vaqtda bajarganda yoki umuman bajarmaganda — “0” ball bilan baholanadi.
 15. Nomzod tomonidan bajarilgan 1000 metrga yugurish mashqi quyidagicha baholanadi:
 4,30 daqiqa ichida bajarganda — “10” ball;
 4,30 daqiqadan ortiq, biroq 4,50 daqiqagacha bajarganda — “7” ball;
 4,50 daqiqadan ortiq, biroq 5,20 daqiqagacha bajarganda — “5” ball;
 5,20 daqiqadan ortiq vaqtda bajarganda yoki umuman bajarmaganda — “0” ball bilan baholanadi.
 16. Nomzod tomonidan kuch ishlatish mashqlari kompleksini bajarishda 1 daqiqa ichida 2 ta mashq uzluksiz bajariladi.
 Har bir mashqni bajarish uchun 30 soniyadan vaqt ajratiladi.
 Birinchi mashqni bajarish uchun ajratilgan 30 soniya vaqt tugaganligi e’lon qilinganda, nomzod darhol ikkinchi mashqni bajarishga kirishadi.
 Quyidagilar birinchi mashqni bajarishga qo‘yiladigan talablar hisoblanadi:
 chalqancha yotiladi;
 qo‘llar belda, tizzalar bukilmagan holda oyoqlar to‘piq qismidan boshqa odam yordamida ushlanadi;
 dastlabki holatdan gavda oldinga ko‘tarilib, qo‘llar oyoq uchiga tekkandan so‘ng dastlabki holatga qaytiladi.
 Ushbu mashqni bajarish vaqtida tizzalarni bukish va sherik tomonidan oyoqlarni qo‘yib yuborish taqiqlanadi.
 Quyidagilar ikkinchi mashqni bajarishga qo‘yiladigan talablar hisoblanadi:
 tayanib yotiladi, qo‘llar yelka kengligida tizzalar bukilmagan holatda bo‘ladi;
 qo‘llar bukilib yoziladi (bunda bel hamda yelka qismlari birgalikda va tekis tushib chiqishi shart);
 qo‘llar bukilib, tana erga nisbatan parallel holatga keltirilgandan so‘ng, dastlabki holatga qaytiladi.
 Ushbu mashqni bajarish vaqtida qo‘llar chala bukilib yozilishi, bel va yelkalar har xil tushib chiqishi, tizzalarning erga tegishi taqiqlanadi.
 17. Nomzod tomonidan bajarilgan kuch ishlatish mashqlari kompleksi quyidagicha baholanadi:
 34 marotaba va undan ortiq bajarilganda — “10” ball;
 32-33 marotaba bajarilganda — “7” ball;
 28 — 31 marotaba bajarilganda — “5” ball;
 1 — 27 marotaba bajarilganda yoki umuman bajarilmaganda — “0” ball.
 18. Umumjismoniy tayyorgarlik mashqlarini bajargan nomzodlarni baholash natijalari bo‘yicha shu kunning o‘zida mazkur Metodikaga ilovaga muvofiq shaklda qaydnoma rasmiylashtiriladi.
 19. Qaydnoma komissiyaning umumjismoniy tayyorgarlik darajasini baholashda ishtirok etgan a’zolari tomonidan imzolanadi hamda shu kunning o‘zida qabul komissiyasining mas’ul kotibiga topshiriladi.
 1. Nomzodlarning chet tillarini o‘zlashtirganlik darajasi test sinovlari yoki nazariy imtihon o‘tkazish orqali baholanadi. 
 2. Umumiy o‘rta, o‘rta maxsus va professional ta’lim muassasalarida ingliz, nemis va fransuz tillarini o‘zlashtirgan nomzodlar uchun test sinovlari o‘tkaziladi.
 3. Umumiy o‘rta, o‘rta maxsus va professional ta’lim muassasalarida boshqa chet tilini (ispan, arab, fors, dari, hind, urdu, xitoy, koreys, uyg‘ur va boshqa tillar) o‘zlashtirgan nomzodlar uchun nazariy imtihon sinovlari o‘tkaziladi.
 4. Test sinovlariga yoki nazariy imtihonga uzrli sabablarsiz kelmagan nomzodlar uchun imtihon qayta o‘tkazilmaydi.
 5. Test savollari va nazariy imtihon savollari umumiy o‘rta, o‘rta maxsus va professional ta’lim o‘quv dasturlari doirasida tuziladi.
 6. Test savollari va nazariy imtihon savollari qabul komissiyasi tomonidan 1-iyun kuniga qadar tasdiqlanadi.
 7. Test savollari va ularning javoblari hamda nazariy imtihon savollari komissiya kotibida saqlanadi va ularning oshkor qilinmasligi uchun kotib mas’ul hisoblanadi.
 8. Test sinovlari kompyuter texnikalari bilan jihozlangan maxsus xonada o‘tkaziladi.
 Nomzod kompyuter dasturlarida beriladigan savollarga javoblarni belgilash orqali test sinovlaridan o‘tadi.
 9. Test sinovlari o‘tkazilayotgan xonaga jadval, kitob, uyali telefon, kompyuter, telekommunikatsiya vositalari va shpargalkalar olib kirish taqiqlanadi.
 10. Test sinovlarini o‘tkazishni boshlashdan avval komissiya a’zolari nomzodlarga test sinovlarini o‘tkazish tartibini tushuntirishi shart.
 11. Nomzodga 30 ta test savoli beriladi. 
 Test savollarini yechish uchun 1 soat (60 daqiqa) vaqt beriladi.
 12. Har bir test savolida 4 tadan javob varianti (A, B, C, D) beriladi. Nomzodlar test savollarini yechishda faqat bitta to‘g‘ri javobni belgilashi lozim.
 Javoblar to‘g‘ri belgilanishi uchun nomzod shaxsan javobgardir. Javoblarni noto‘g‘ri belgilagan nomzodlarning e’tirozi ko‘rib chiqilmaydi.
 13. Test sinovlarini topshirish vaqtida nomzodning xonadan chiqishi taqiqlanadi, nomzodning sog‘lig‘i yomonlashgan holatlar bundan mustasno.
 14. Nomzodga test sinovlarini qayta topshirishga ruxsat berilmaydi.
 15. Test sinovlarini o‘tkazish vaqtida test sinovlari o‘tkazilayotgan xonada nomzodlar, komissiya a’zolaridan tashqari boshqa shaxslarning bo‘lishi taqiqlanadi.
 16. Test sinovlarini belgilangan muddatdan oldin bajargan yoki test sinovlarini bajarish uchun ajratilgan vaqt tugagach, shu vaqtning o‘zida nomzodga uning test sinovlari natijalari kompyuter ekranida e’lon qilinadi.
 17. Nomzodning test savollariga bergan to‘g‘ri javoblari avtomatik ravishda kompyuter dasturi orqali har bir to‘g‘ri javob uchun “1” ball bilan baholanadi.
 18. Test sinovlarining natijalari bo‘yicha shu kunning o‘zida komissiya a’zolari tomonidan mazkur Metodikaga 1-ilovaga muvofiq shaklda qaydnoma rasmiylashtiriladi.
 19. Qaydnoma test sinovlarida ishtirok etgan komissiya a’zolari tomonidan imzolanadi hamda shu kunning o‘zida qabul komissiyasining mas’ul kotibiga topshiriladi.
 20. Nazariy imtihon sinovlarini o‘tkazish uchun komissiyaga kelishuv asosida tegishli chet tillari bo‘yicha malakali mutaxassislar jalb qilinishi mumkin.
 21. Komissiya nazariy imtihon boshlanishidan kamida 1 kun oldin nomzodlar e’tiboriga tasdiqlangan nazariy imtihon o‘tkaziladigan o‘quv dasturini, ularni baholash mezonlarini ma’lum qiladi.
 22. Nazariy imtihonda nomzodga tegishli chet tili bo‘yicha quyidagi topshiriqlar beriladi:
 1 betdan iborat matnni o‘qib berish;
 1 betdan iborat matnni tarjima qilib berish;
 o‘qigan matnining mazmunini gapirib berish;
 mamlakatda amalga oshirilayotgan islohotlar va ularning mazmuni yuzasidan beriladigan 2 ta savolga javob berish.
 23. Nomzodlarning topshiriqlarni bajarganligi komissiya a’zolari tomonidan quyidagi mezonlar asosida “30” ballik tizimda baholanadi:
 matnni o‘qishda va talaffuz qilishda fonetik, grammatik hamda leksik jihatdan xatolikka yo‘l qo‘ymadi, matnni to‘liq tarjima qildi, matnning mazmunini to‘liq gapirib berdi, mamlakatda amalga oshirilayotgan islohotlar va ularning mazmuni yuzasidan berilgan savollarga to‘liq javob berdi, deb topilganda — “30” ball;
 matnni o‘qishda va talaffuz qilishda 2 tagacha fonetik, grammatik hamda leksik xatolikka yo‘l qo‘ydi, matnning 90 foizini tarjima qildi, matnning mazmunini gapirib berdi, mamlakatda amalga oshirilayotgan islohotlar va ularning mazmuni yuzasidan berilgan savollarning 1 tasiga javob berdi, deb topilganda — “25” ball;
 matnni o‘qishda va talaffuz qilishda 3 tadan 5 tagacha fonetik, grammatik hamda leksik xatolikka yo‘l qo‘ydi, matnning 80 foizini tarjima qildi, matnning mazmunini qisman gapirib berdi, mamlakatda amalga oshirilayotgan islohotlar va ularning mazmuni yuzasidan berilgan savollarga javob bermadi, deb topilganda — “20” ball;
 matnni o‘qishda va talaffuz qilishda 6 tadan 8 tagacha fonetik, grammatik hamda leksik xatolikka yo‘l qo‘ydi, matnning 70 foizini tarjima qildi, matnning mazmunini gapirib bera olmadi, mamlakatda amalga oshirilayotgan islohotlar va ularning mazmuni yuzasidan berilgan savollarga javob bermadi, deb topilganda — “15” ball;
 matnni o‘qishda va talaffuz qilishda 9 tadan 10 tagacha fonetik, grammatik hamda leksik xatolikka yo‘l qo‘ydi, matnning 60 foizini tarjima qildi, matnning mazmunini gapirib bera olmadi, mamlakatda amalga oshirilayotgan islohotlar va ularning mazmuni yuzasidan berilgan savollarga javob bermadi, deb topilganda — “10” ball;
 matnni o‘qishda va talaffuz qilishda 1 tadan 12 tagacha fonetik, grammatik hamda leksik xatolikka yo‘l qo‘ydi, matnning 50 foizini tarjima qildi, matnning mazmunini gapirib bera olmadi, mamlakatda amalga oshirilayotgan islohotlar va ularning mazmuni yuzasidan berilgan savollarga javob bermadi, deb topilganda — “5” ball;
 matnni o‘qishda va talaffuz qilishda 12 va undan ortiq fonetik, grammatik hamda leksik xatolikka yo‘l qo‘ydi, matnning 50 foizini tarjima qila olmadi, matnning mazmunini gapirib bera olmadi, mamlakatda amalga oshirilayotgan islohotlar va ularning mazmuni yuzasidan berilgan savollarga javob bermadi, deb topilganda — “0” ball.
 24. Nomzod berilgan topshiriqlarni bajargandan so‘ng komissiyaning har bir a’zosi nomzodga o‘zining bahosini qo‘yadi. Komissiya a’zolari tomonidan qo‘yilgan baholar muhokama qilinib, nomzodga o‘rtacha arifmetik ball qo‘yiladi.
 25. Nazariy imtihon natijalari imtihon yakunlangandan so‘ng nomzodlarga e’lon qilinadi.
 26. Nazariy imtihon natijalari bo‘yicha shu kunning o‘zida komissiya a’zolari tomonidan mazkur Metodikaga 2-ilovaga muvofiq shaklda qaydnoma rasmiylashtiriladi.
 27. Qaydnoma nazariy imtihonda ishtirok etgan komissiya a’zolari va mutaxassislar tomonidan imzolanadi hamda shu kunning o‘zida qabul komissiyasining mas’ul kotibiga topshiriladi.
 1. Nomzodning kimyo va fizika fanlarini o‘zlashtirganlik darajasini baholash og‘zaki savol-javob tarzida kollegiallik prinsipi asosida tegishli mutaxassislar tomonidan o‘tkaziladi.
 2. Og‘zaki savol-javob nomzod tomonidan tanlab olingan biletlardagi savollarga javob berish orqali amalga oshiriladi.
 3. Biletda 2 ta fan (kimyo va fizika fanlari) bo‘yicha 1 tadan savol aks ettiriladi.
 Nomzodga beriladigan savollar malakali mutaxassislar tomonidan umumiy o‘rta, o‘rta maxsus va professional ta’lim fanlarining o‘quv dasturlariga muvofiq ishlab chiqiladi va 30-may kuniga qadar tayyorlanadi. Biletlardagi savollarning takrorlanishiga yo‘l qo‘yilmaydi.
 4. Savollar Qabul komissiyasi raisi tomonidan 1-iyun kuniga qadar tasdiqlanadi.
 5. Savollar Qabul komissiyasi kotibida saqlanadi va u ularning oshkor qilinmasligi uchun mas’ul hisoblanadi.
 6. Kimyo va fizika fani bo‘yicha og‘zaki savol-javob kollegiallik prinsipi asosida har bir fan bo‘yicha kamida ikki nafardan malakali mutaxassis jalb etilgan holda o‘tkaziladi.
 7. Nomzodlar og‘zaki savol-javob uchun ro‘yxat bo‘yicha ketma-ketlikda auditoriyaga kiritiladi. Auditoriyadagi nomzodlar soni 5 nafardan ortiq bo‘lishiga yo‘l qo‘yilmaydi. 
 8. Nomzod biletlardan birini tanlaydi va biletning raqamini o‘qib eshittiradi hamda tayyorlanish uchun ajratilgan joyga borib o‘tiradi.
 9. Nomzodga tayyorlanishi uchun 20 daqiqa vaqt beriladi. Nomzod savollarga tayyorlanish uchun ajratilgan vaqt tugashidan oldin javob berishga tayyorligini bildirsa, unga javob berishga ruxsat beriladi.
 10. Kimyo va fizika fanlari bo‘yicha nomzodning bilimini baholashda uning savol mazmun va mohiyatini ochib berishi, javobni mantiqan va ketma-ketlikda izchil ifodalashi inobatga olinadi.
 11. Nomzodning savollarga bergan javobi komissiyaning har bir a’zosi tomonidan quyidagi jadvalda ko‘rsatilgan mezonlar asosida foiz hisobida baholanadi:
 12. Nomzodning 2 ta fan bo‘yicha savollarga bergan javobi “30” ballik tizimda baholanadi.
 13. Nomzodning har bir fan bo‘yicha savolga bergan javobi quyidagicha aniqlanadi:
 kimyo fani bo‘yicha — 15 ballik tizimda;
 fizika fani bo‘yicha — 15 ballik tizimda.
 14. Nomzodning har bir savol bo‘yicha bergan javobi quyidagi formulaga muvofiq hisoblanadi:
 X — savol bo‘yicha to‘plangan ball;
 A — savol bo‘yicha maksimal ball;
 V — savol bo‘yicha to‘plangan foiz.
 15. Komissiya a’zolari tomonidan qo‘yilgan baholar muhokama qilinib, har bir nomzodga og‘zaki savol-javob natijalari bo‘yicha o‘rtacha arifmetik ball qo‘yiladi.
 16. Har bir nomzodning og‘zaki savol-javob natijalari mazkur Metodikaga ilovaga muvofiq shakldagi qaydnomaga komissiya a’zolari tomonidan kiritiladi. 
 17. Qaydnoma komissiya a’zolari tomonidan imzolanadi hamda shu kunning o‘zida qabul komissiyasining mas’ul kotibiga topshiriladi.
 1. Nomzodlarning matematika fanini o‘zlashtirganlik darajasi test sinovi o‘tkazish orqali baholanadi. 
 2. Test sinovlariga uzrli sabablarsiz kelmagan nomzodlar uchun imtihon qayta o‘tkazilmaydi.
 3. Test savollari umumiy o‘rta, o‘rta maxsus va professional ta’lim o‘quv dasturlari doirasida tuziladi.
 4. Test savollari Qabul komissiyasi raisi tomonidan 1-iyunga qadar tasdiqlanadi.
 5. Test savollari va ularning javoblari komissiya kotibida saqlanadi va ularning oshkor qilinmasligi uchun kotib mas’ul hisoblanadi.
 6. Test sinovlari kompyuter texnikalari bilan jihozlangan maxsus xonada o‘tkaziladi.
 Nomzod kompyuter dasturlarida beriladigan savollarga javoblarni belgilash orqali test sinovidan o‘tadi.
 7. Test sinovi o‘tkazilayotgan xonaga jadval, kitob, uyali telefon, kompyuter, telekommunikatsiya vositalari va shpargalkalar olib kirish taqiqlanadi.
 8. Test sinovini o‘tkazishni boshlashdan avval komissiya a’zolari nomzodlarga test sinovini o‘tkazish tartibini tushuntirishi shart.
 9. Nomzodga 30 ta test savoli beriladi. 
 Test savollarini yechish uchun 2 soat (120 daqiqa) vaqt beriladi.
 10. Har bir test savolida 4 tadan javob varianti (A, B, C, D) beriladi. Nomzodlar test savollarini yechishda faqat bitta to‘g‘ri javobni belgilashi lozim.
 Javoblar to‘g‘ri belgilanishi uchun nomzod shaxsan javobgardir. Javoblarni noto‘g‘ri belgilagan nomzodlarning e’tirozi ko‘rib chiqilmaydi.
 11. Test sinovini topshirish vaqtida nomzodning xonadan chiqishi taqiqlanadi, nomzodning sog‘lig‘i yomonlashgan holatlar bundan mustasno.
 12. Nomzodga test sinovini qayta topshirishga ruxsat berilmaydi.
 13. Test sinovini o‘tkazish vaqtida test sinovi o‘tkazilayotgan xonada nomzodlar, komissiya a’zolaridan tashqari boshqa shaxslarning bo‘lishi taqiqlanadi.
 14. Test sinovini belgilangan muddatdan oldin bajargan yoki test sinovini bajarish uchun ajratilgan vaqt tugagach, shu vaqtning o‘zida nomzodga uning test sinovi natijalari kompyuter ekranida e’lon qilinadi.
 15. Nomzodning test savollariga bergan to‘g‘ri javoblari avtomatik ravishda kompyuter dasturi orqali har bir to‘g‘ri javob uchun “1” ball bilan baholanadi.
 16. Test sinovining natijalari bo‘yicha shu kunning o‘zida komissiya a’zolari tomonidan mazkur Metodikaga ilovaga muvofiq shaklda qaydnoma rasmiylashtiriladi.
 17. Qaydnoma test sinovida ishtirok etgan komissiya a’zolari tomonidan imzolanadi hamda shu kunning o‘zida Qabul komissiyasining mas’ul kotibiga topshiriladi.
 1. Yakka tartibdagi yakuniy suhbatning asosiy maqsadi nomzodning huquqshunoslik, O‘zbekiston tarixi va tarbiya fanlari bo‘yicha bilimlarini har tomonlama va xolisona baholashdan iborat.
 2. Yakka tartibdagi yakuniy suhbat og‘zaki shaklda nomzod tomonidan tanlab olingan biletlardagi savollarga javob berish orqali amalga o‘tkaziladi.
 3. Biletda 3 ta fan (huquqshunoslik, O‘zbekiston tarixi, tarbiya fanlari) bo‘yicha 1 tadan savol aks ettiriladi.
 Savollar umumiy o‘rta, o‘rta maxsus va professional ta’lim fanlarining o‘quv dasturlariga muvofiq ishlab chiqiladi.
 4. Yakka tartibdagi yakuniy suhbat savollari Qabul komissiyasi raisi tomonidan 1-iyun kuniga qadar tasdiqlanadi.
 5. Yakka tartibdagi yakuniy suhbat savollari Qabul komissiyasi kotibida saqlanadi va ularning oshkor qilinmasligi uchun kotib mas’ul hisoblanadi.
 6. Yakka tartibdagi yakuniy suhbat komissiya tomonidan kollegiallik prinsipi asosida har bir fan bo‘yicha kamida ikki nafardan malakali mutaxassis jalb etilgan holda o‘tkaziladi.
 7. Nomzodlar yakka tartibdagi yakuniy suhbatdan o‘tish uchun ro‘yxat bo‘yicha ketma-ketlikda auditoriyaga kiritiladi. Auditoriyadagi nomzodlar soni 5 nafardan ortiq bo‘lishiga yo‘l qo‘yilmaydi. 
 8. No